Annie Skau Berntsen

**Annie Margaret Skau Berntsen** (), også kjend som **Søster Annie**, var ein norsk sjukepleiar og misjonær i Kina og Hong Kong.

## Biografi

### Oppvekst og utdanning

Annie Margaret Skau vart fødd i Kristiania som eldste barnet i familien. Familien flytte snart til Horten, der Annie voks opp med fire småsysken. To av brørne hennar var tidlegare justisminister Bjørn Skau, og fagforeiningsmannen Leif Skau. Etter mellomskuleeksamen gjekk Annie sjukepleiarskulen i Horten. Ho var oppvaksen i ein kristen familie, men fekk eit meir medvite tilhøve til trua si på denne tida, og vart medlem i kyrkjelyden Betlehem som tilhøyrer Det Norske Misjonsforbund. Ho opplevde å få eit kall til å reisa ut som misjonær til Kina i november 1934. I 1937 vart ho oppteken som misjonær i forbundet, og reiste same året til London for å få opplæring i misjon og sjukepleie.

### Misjonsverksemd i Kina

Rett etter utdanningskursa reiste Annie Skau til Hong Kong, der ho steig i land 6. oktober 1938. Annie Skau var 1,93 m høg, og var den høgaste kvinna dei lokale hadde sett nokon gong. Det var meininga at ho skulle arbeida i provinsen Shaanxi i det nordlege Sentral-Kina. På denne tida låg Kina i krig med Japan, og ho måtte difor reisa dit via Hanoi i det som no er Vietnam. Reisa varte i to månader. Ho blei verande i Kina frå då av og under heile andre verdskrigen. Neste gong Søster Annie reiste tilbake til Noreg, var i 1945 då ho blei i heimlandet eit års tid. Hausten 1946 reiste ho attende til Kina att.

I åra som fylgde var det vanskeleg å driva misjonsarbeid i Kina, då kommunisthæren hans Mao Zedong la under seg heile Fastlands-Kina. Folkerepublikken Kina vart skipa i 1949, og Søster Annie vart på den tida fengsla to gonger; i 1949 og 1950. I 1951 måtte ho forlata Kina i lag med alle dei andre kristne misjonærane i landet. Ho kom til Noreg att via Hong Kong med svært svekka helse.

### Håpets havn. Seinare år

24. mars 1953 kom Annie Skau attende til det då britiske Hong Kong for å arbeida blant millionar av flyktningar som var komne dit frå Folkerepublikken Kina. Særleg jobba ho med tuberkulosesjuke. I 1955 skipa ho sanatoriet *Håpets havn* saman med den skotske sjukepleiaren Helen Wilson. Søster Annie vart leiar for dette sjukehuset og verka her resten av tida si som misjonær. *Håpets havn* fekk også god stønad frå Noreg.

Det fyrste barnet som vart fødd ved denne *Vonshamna* var ei jente som voks opp hjå Søster Annie og seinare vart adoptert av henne. I 1966 gifte Annie Skau seg med forretningsmannen Reidar Owren Berntsen, og dei to reiste tilbake til Noreg for godt i 1978. Adoptivdottera heiter Ling Ling Grace Skau og er i dag busett i Noreg.

Annie Skau Berntsen skreiv fleire bøker om gjerninga si i Kina. På sine gamle dagar vart ho også portrettert i NRK-programmet Dette er ditt liv med Harald Tusberg. Annie Skau Berntsen døydde i Vestfold i 1992, to år etter mannen. Begge ligg gravlagde i Horten.

## Prisar og utmerkingar

* *[[Florence Nightingale]]-medaljen* 
* Den britiske imperieorden
* 1963: Riddar av fyrste klasse av St. Olavs Orden
* 1986: Peer Gynt-prisen

## Bibliografi

### Bøker av Annie Skau

* Sjølvbiografi på kinesisk, 1977
* *Min kinesiske dagbok*, 1986
* *Min fars datter. Fra ørkenslette til kildevang. Dagboksblader fra et liv blant kinesere,* 1988

### Biografiar

**Annie Skau: Mitt hjertes glede*. G. Gleason, 1966
* *Søster Annie: Dette er mitt liv!* G. Gleason, 1985
* *Søster Annie – barnas beskytter* S. S. Amundsen og S. O. Brechan, 1989
* *Søster Annie –: hjemme i himlen* A. Møller, 1993

## Kjelder
* NBL-artikkel om Annie Skau Berntsen, skriven av Torstein Jørgensen
* *Bokmålswikipedia om Annie Skau Berntsen, henta inn 16. februar 2012.*